R250m. vir Sanral danksy e-tolDie Suid-Afrikaanse Nasionale Padagentskap (Sanral) het Woensdag gesê hy het in die eerste drie maande vandat die e-tolstelsel in Gauteng in werking gestel is, nagenoeg R250 miljoen se tolgeld ingevorder. “Teen Februarie 2014 is ŉ totaal van R250.8 miljoen ingevorder,” het Inge Mulder, Sanral se finansiële beampte, gesê. “Sanral wil die verbruikers bedank wat betaal het om e-tolpaaie te gebruik. Die bedrag is meer as wat die padagentskap verwag het.” Mulder het gesê ŉ inkomste van R953 miljoen is aangeteken, maar dit verteenwoordig die nominale waarde van die transaksies (BTW uitgesluit). “Die waardes is nie aangepas kragtens die internasionale finansiëleverslag-standaarde (IFRS) nie,” het Mulder gesê. “Die IFRS vereis dat die bedrag billik gewaardeer word en ingekort moet word, indien van toepassing. Die waardes is dus onderhewig aan verandering gedurende die finansiële jaareinde, en sal steeds deur die Ouditeur-generaal hersien word. Voorsiening vir slegte skuld is nie ingereken nie.” Sanral het gesê die vordering om voertuie vir e-tol te registreer is bo verwagting, en 1 242 317 voertuie is teen die einde van Februarie geregistreer. Die e-tolstelsel het op 3 Desember in werking getree – SAPA